*****

ΚΑΝΟΝΙΣΜΟΣ (ΕΟΚ) αριθ. 764/85 ΤΟΥ ΣΥΜΒΟΥΛΙΟΥ

της 12ης Μαρτίου 1985

για την καθιέρωση ενίσχυσης για τη μεταφορά στα όρη προς βοσκή των προβατοειδών,

αιγοειδών και βοοειδών στην Ελλάδα

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οινονομικής Κοινότητας, και ιδίως τα άρθρα 42 και 43,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

Εκτιμώντας:

ότι τα δύο τρίτα του ελληνικού εδάφους αποτελούνται από ιδιαίτερα μειονεκτικές ορεινές περιοχές, όπου η κτηνοτροφία αποτελεί την κύρια οικονομική δραστηριότητα· ότι, λόγω των δυσμενών εδαφοκλιματολογικών συνθηκών, οι περιοχές αυτές είναι σε θέση να παρέχουν βοσκή για τα κοπάδια μόνο για ορισμένο διάστημα το χρόνο και, κατά συνέπεια, τα κοπάδια πρέπει να μεταφέρονται σε άλλες περιοχές για το υπόλοιπο χρονικό διάστημα ·

ότι, αναμένοντας την εφαρμογή στις ορεινές αυτές περιοχές των διαρθρωτικών μέτρων που έχουν ήδη θεσπιστεί ή πρόκειται να θεσπιστούν από το Συμβούλιο, πρέπει να προβλεφθεί η χορήγηση προσωρινής και προοδευτικά φθίνουσας ενίσχυσης για τη μεταφορά των κοπαδιών στις ορεινές περιοχές στην Ελλάδα·

ότι η ενίσχυση αυτή αποτελεί παρέμβαση στην εσωτερική αγορά, κατά την έννοια του άρθρου 3 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (2), όπως τροποποιήθηκε τελευταία από τον κανονισμό (ΕΟΚ) αριθ. 3509/80 (3),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Κατά τη διάρκεια περιόδου 5 ετών από την 1η Ιανουαρίου 1985, η Ελλάδα μπορεί να χορηγεί ενισχύσεις στους εκτροφείς προβατοειδών, αιγοειδών και βοοειδών οι οποίοι μεταφέρουν τα ζώα τους με φορτηγά, με σιδηρόδρομο ή δια θαλάσσης από χειμερινούς σε θερινούς βοσκοτόπους και αντιστρόφως, υπό την προϋπόθεση ότι η μεταφορά αυτή αφορά έναν ελάχιστο αριθμό ζώων και υπερβαίνει απόσταση η οποία θα καθοριστεί.

2. Κατά το πρώτο έτος, το ποσό της ενίσχυσης ισούται με το 60 % των πραγματικών δαπανών σχετικά με τα έξοδα μεταφοράς. Για τα τέσσερα επόμενα έτη, το ποσό ισούται αντίστοιχα με το 50 %, 40 %, 30 % και 20 % των δαπανών αυτών.

3. Το ποσό της ενίσχυσης που αναφέρεται στην παράγραφο 1 επιβαρύνει το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων.

Άρθρο 2

1. Οι λεπτομέρειες εφαρμογής του παρόντος κανονισμού καθορίζονται σύμφωνα με τη διαδικασία που προβλέπεται:

- όσον αφορά τα προβατοειδή και αιγοειδή, στο άρθρο 26 του κανονισμού (ΕΟΚ) αριθ. 1837/80 (4),

- όσον αφρά τα βοοειδή, στο άρθρο 27 του κανονισμού (ΕΟΚ) αριθ. 805/68 (5).

2. Οι λεπτομέρειες εφαρμογής περιλαμβάνουν ιδίως:

- τον προσδιορισμό του ελάχιστου αριθμού ζώων που πρέπει να μεταφερθούν για να χορηγηθεί η ενίσχυση,

- τον προσδιορισμό της ελάχιστης απόστασης της μεταφοράς,

- τα μέτρα ελέγχου του καθεστώτος της ενίσχυσης.

Άρθρο 3

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Μαρτίου 1985.

Για το Συμβούλιο

Ο Πρόεδρος

F. M. PANDOLFI

(1) ΕΕ αριθ. C 172 της 2. 7. 1984, σ. 107.

(2) ΕΕ αριθ. L 94 της 28. 4. 1970, σ. 13.

(3) ΕΕ αριθ. L 367 της 31. 12. 1980, σ. 87.

(4) ΕΕ αριθ. L 183 της 16. 7. 1980, σ. 1.

(5) ΕΕ αριθ. L 148 της 28. 6. 1968, σ. 24.